b"\n_START_ARTICLE_\nViborg Teater\n_START_SECTION_\nHistorie\n_START_PARAGRAPH_\nI 1800-tallet havde Viborg fire forskellige pladser til skuespil, og da den sidste plads blev inddraget til hotelbyggeri i 1906, blev der nedsat et udvalg der skulle sikre et permanent sted for skuespil og teater i byen. Efter at placeringen i Gravene var bestemt, bevilgede Viborg Kommune 1000 kroner s\xc3\xa5 man kunne f\xc3\xa5 arkitekttegninger og et tilbud p\xc3\xa5 opf\xc3\xb8rslen af den nye teaterbygning. Det blev S\xc3\xb8ren Vig-Nielsen der blev arkitekt p\xc3\xa5 bygningen og Karl Hansen Reistrup for alt dekoration. Finansieringen af opf\xc3\xb8rslen skete igennem aktietegning til indbyggerene i Viborg, ligesom kommunen og den lokale sparekassen gav et l\xc3\xa5n til byggeriet._NEWLINE_Teaterbygningen fik et grundareal p\xc3\xa5 890 m\xc2\xb2 og 3 etager flere steder i bygningen. Den blev indviet 12. december 1909 ved en stor festforestilling._NEWLINE_Teatret blev ogs\xc3\xa5 benyttet som biograf, og i sidste halvdel af 1980'erne fik bygningen en gennemgribende renovering da den var st\xc3\xa6rkt nedslidt. I samme forbindelse blev der indrettet en lille scene ved Rotunden, der kunne benyttes til blandt andet mindre forestillinger og foredrag. Viborg Teaters hovedsal indeholder 390 siddepladser."